Document ID: /roh_data/filtered/fineweb-2-filterrobots_roh.jsonl.gz/66592

Creschida si è Anna Mengiardi ad Ardez en Engiadina Bassa. Uss viva e lavura ella ad Ins, in vitg tranter Berna e Neuchatêl. In zichel sco ina randulina sa senta ella schon, di Anna Mengiardi. Ma ad Ins ha ella chattà in’insla per sai.
Ella viva en in vitg en il vitg. En 20 chasas d’ina fundaziun vivan artists ed artistas, pedagogas ed artisans che han furmà ina cuminanza libra, mintgin e mintgina cun ses project. Anna Mengiardi ha avert ina scola alternativa inspirada da la filosofia da Rudolf Steiner e lavura là cun corp ed orma sco mussadra. Ad Ins sez è ella vegnida tras il teater, vul dir ses temp sco actura en la cumpagnia Stradini cun quala ella è stada trais stads en viadi sco nomada artistica. «Jau viv schon in pau en ina bubble qua», di Anna Mengiardi, «ina bubble che fa bain.»
Nus giain en quest Profil a spass cun Anna Mengiardi tras «si’insla» ad Ins e tras differentas staziuns biograficas.